Drie gewond in Limpopo-plaasaanval(Argieffoto: Anja van der Merwe, Maroela Media) Altesame drie mense is gewond in ŉ plaasaanval in die Linton-distrik naby Musina in Limpopo. ŉ Vrou, haar seun en ŉ werker op die plaas is tydens die aanval wat Donderdagoggend plaasgevind het, geskiet. Volgens Llewellyn Hemmens, AfriForum se streekshoof vir veiligheid in die Noordstreek, het ses Zimbabwiese mans tussen 08:00 en 09:00 die plaas Schietfontein betree. Hulle was met twee pistole en ŉ R5-aanvalsgeweer gewapen en het klapmusse opgehad. Die mans het volgens inligting een van die plaaswerkers geskiet en toe na die plaashuis gegaan, waar die vrou en haar seun ook geskiet is. “Vuurwapens en kontant is uit die kluis gebuit, waarna die verdagtes te voet gevlug het,” sê Hemmens. ŉ Grootskaalse soektog na die verdagtes is van stapel gestuur en binne ses uur is die eerste inhegtenisnemings gedoen, sê Hemmens. “Louis Trichardt se taakmag, die gemeenskapspolisiëringsforum op Musina, AfriForum se buurtwag in Musina, Linton se boeregemeenskap en die weermag was by die soektog betrokke. “Twee helikopters van wildplaaseienaars in die omgewing is ook gebruik om met die soektog te help. Die weermag het die grens gepatrolleer om te verhoed dat die verdagtes oor die grens na Zimbabwe vlug.” Vyf verdagtes is Donderdagmiddag in hegtenis geneem en twee vuurwapens is gevind. Die drie slagoffers is na ŉ hospitaal gehaas. Volgens Hemmens is die vrou in ŉ kritieke toestand. Die polisie het teen Vrydagoggend steeds nie op Maroela Media se navraag gereageer nie.